
A klíma-menekültek nemzetközi jogi védelme - Jogi szellemek, vagy indokolatlan cirkusz?

A XXI. században a nemzetközi közösségnek a migráció egy új típusával kell megküzdenie, amely a nemzetközi menekültjog alapinstrumentumának kidolgozásakor még nem létezett olyan formában, mint manapság. Az 1951-es Genfi Egyezmény menekült-fogalma rendkívül restriktív, köszönhetően annak, hogy a dokumentum egy speciális történelmi és geopolitikai korban született. A környezeti okok miatti kényszervándorok így nem minden esetben jutnak megfelelő védelemhez. Az egyre újabb típusú kihívások pedig rámutattak a meglévő szabályozási rendszer gyengeségeire, hiányosságaira. Noha a Genfi Egyezmény a nemzetközi menekültjogot tekintve ma is az egyik alapinstrumentum, léteznek mind univerzális, mind regionális síkon is egyéb szabályozó rendszerek, melyek relevánsak a kérdést tekintve. A dolgozat célja annak vizsgálata, vajon alkalmazható-e a környezeti menekültekre a Genfi Egyezmény menekült-fogalma, illetőleg az egyes, menekültvédelmet szolgáló regionális dokumentumok – úgy mint az 1969. évi Addisz Abebai Egyezmény illetve az 1984. évi Cartagenai Nyilatkozat – fogalmi keretébe illeszthetők-e, továbbá a kiegészítő védelmi mechanizmusok, úgy mint az emberi jogok, európai uniós irányelvek nyújtanak-e védelmet a rászorulóknak, vagy kívül esnek a jelenlegi rendszeren.



